
SNU DEG, LYSØYDE

→ En liten, senete, skorpionformet demon med halvmenneskelig ansikt kjører brodden inn i det høyre øyet mitt. Øyeeplet sprekker og renner nedover kinnet i seige strømmer. Jeg skriker, fortvilet og hjelpeløst, men har verre ting i vente. Demonen spytter inn i den tomme øyegropen. Først tror jeg det bare er slim, men så begynner mange titalls ørsmå ting å bukte seg rundt i hulrommet der øyet mitt pleide å være. Tenner eller klør graver seg inn i knoklene rundt det ødelagte øyet, og fyller meg med forvirring og frykt. Hva disse minimonstrene enn er, prøver de å grave en tunnel inn til hjernen min.

Beranabus brøler Kernel! og prøver å gripe tak i meg, men smertene er så vanvittige at jeg spinner bort fra ham. Jeg hopper rundt, flakser med armene, hyler vilt. Demonen slår til igjen og punkterer det venstre øyet mitt. Mørket omslutter meg. Jeg er i helvete.

→ En evighet senere griper noen tak i meg der jeg falt om, og sleper meg bortover. Det kan være Beranabus eller Grubbs, eller kanskje det er Lord Loss. Jeg vet ikke, men det blåser jeg i. Det eneste jeg kan konsentrere meg om, er de blinde, helvetesaktige smertene.

Jeg river meg løs fra personen eller demonen og løper bort, men krasjer i noe hardt. Jeg faller, stønner og skriker, men jeg gråter ikke – jeg har ikke lenger øyne å gråte med. Skapningene som ble spyttet inn i øyegropene, har begynt å gomle på hjernen min. Jeg prøver å skrape dem ut med fingrene, men det gjør det bare enda verre.

Så siver magien inn i de ødelagte øyegropene. Tingene i hodet mitt brenner opp og drysser ut. Smertene dempes. Jeg sukker lykkelig og mister bevisstheten.

→ Jeg drømmer om verdens undergang. Alt faller fra hverandre og alle dør. Universet bukter og vrir seg rundt seg selv. I drømmen svever jeg som en ånd gjennom paneler av lys. Jeg vet ikke hvorfor jeg kan se lysene uten øyne, men det kan jeg. Det er andre til stede – Grubbs, Beranabus, en jente. Jeg setter sammen lysfeltene, og så seiler vi fra det ene vinduet til det neste. Fredelig. Ingen smerter. Jeg føler meg rolig. I mitt rette element. Lysenes mester.

Kanskje dette er himmelen. Jeg bygger og passerer gjennom en endeløs rekke av vinduer. Et evigvarende og vakkert kosmisk lysshow. Det er greit for meg. Alt er bedre enn tortur, blindhet og mikrodemoner som fråtser i hjernen min.

→ Himmelen varer ikke lenge. Det var ikke en drøm. Ødeleggelsen var virkelig. Lysene ebber ut og jeg er tilbake på jorda. Like blind som før. Smertene er dempet ved hjelp av magi, men de svever i bakgrunnen og venter på en anledning til å sette inn for fullt. Det viser seg at skapningene i øynene mine var larver.

Ingen tid til panikk eller selvmedlidenhet. Beranabus slipper en bombe – vi har reist i tid. Jeg er en del av et magisk våpen som kalles Kah-Gash. Grubbs er også en del av det. Ved å knytte oss sammen med gjenferdet til en død jente, førte vi vår fordømte verden tilbake til fortiden for å hindre demonene i å erobre den. Nå må vi kjempe igjen, ellers har alt sammen vært til ingen nytte.

→ I en grotte. Kjemper blindt mot Ryggrad, skorpiondemonen. Jeg holder fast det grusomme beistet mot en stalagmitt. Jeg hamrer løs på det med knyttnevene uten stans. Uten forvarsel smelter demonen bort, og jeg står igjen i en dam av seigt blod og rynker pannen blindt.

Senere får jeg vite at den som snøt meg for hevnen, var en jente ved navn Bec som vendte tilbake til livet etter seksten hundre år. Hun jager Lord Loss tilbake til hans eget, fæle rike. Jobben er gjort.

→ Vi vender tilbake til Demonata-universet. Grubbs blir med oss, men Bec blir værende igjen. Det overrasker meg at Beranabus drar fra henne. Hun er en del av Kah-Gash. Ved å forene oss kunne han utnytte kraften i det eldgamle våpenet og knuse Demonata. Men han er redd. Kah-Gash tok en selvstendig beslutning om å reversere tiden. Beranabus er ikke sikker på om det var en barmhjertig handling som var bevisst, eller om det var en tilfeldig reaksjon. Han vil ikke forhaste seg fordi han er engstelig for at våpenet skal ta parti med demonene neste gang, og utslette menneskeheten.

Jeg er sterkere i det magiske universet. Jeg demper smertene og begynner å lage to nye øyne. Jeg er ikke sikker på om jeg kan det. Magien varierer fra person til person. Alle har ulike evner. Noen kan gjenskape armer eller bein eller indre organer som mangler. Andre kan ikke det. Man vet ikke før man prøver.

Heldigvis hører jeg til dem som kan. Med litt veiledning fra Beranabus lager jeg et par gnistrende blå øyne. Jeg bygger dem opp innenfra øyegropene og utover, reparerer avrevne nervetråder, knytter dem til de esende øyeeplene, lar kulene vokse til de fyller ut gropene.

Jeg kniper igjen øyelokkene i et minutt etter at øynene er ferdige, redd for at jeg ikke skal se noe når jeg åpner dem. Jeg tør knapt å puste, hjertet banker raskt, jeg forestiller meg et liv i mørke, den verste straffen jeg kan tenke meg.

Så tramper Beranabus på foten min. Jeg hyler og åpner øynene. Jeg snur meg sint mot trollmannen og løfter en knyttneve, men stanser da jeg ser det lure smilet hans. Jeg ser det.

«Du så idiotisk ut med øynene lukket,» snøfter Beranabus.

«Du er en bølle,» sier jeg furtent, men så ler jeg lettet og omfavner ham. Han ler også, men ikke Grubbs. Tenåringen stirrer på oss. Han har mistet broren sin og reist fra onkelen og hjemmet sitt. Han er ikke i humør til å bry seg om hvordan jeg har det. Men det er greit. Akkurat nå klarer jeg ikke å ha medfølelse med ham heller. Det eneste jeg er opptatt av, er at jeg kan se igjen. Jeg liker de nye øynene mine og slurper i meg synet av demonverdenen.

Jeg er så glad at det går flere timer før jeg oppdager at jeg ser mer enn før, at de nye øynene har åpnet opp et av universets underverker som tidligere var skjult for meg.

→ Jeg har alltid kunnet se lysfelter som er usynlige for alle andre. I mange år trodde jeg det var fantasien min som spilte meg et lystig puss, at jeg var litt gal. Så oppdaget jeg at de tilhørte magiens rike. Jeg har en enestående evne. Jeg kan sette sammen lysfeltene manuelt og åpne vinduer mellom universene mye raskere enn noen annen.

Jeg bruker evnen min til å hjelpe Beranabus med å redde verden fra demoner. Trollmannen har levd i flere tusen år og har brukt mye av tiden på å patruljere demonuniverset og beskytte menneskeheten mot de ville, marerittaktige hordene. Selv om demonene har et uendelig antall egne galakser, higer de etter å krysse til vår verden – de elsker å drepe mennesker.

Beranabus stanser dem. Han sørger for at det ikke bygges tunneler mellom universene, holder demonhærene i sjakk, hindrer massekryssinger. Jeg bistår ham. Evnen min gjør at vi kan forflytte oss fra én del av demonuniverset til en annen og spore opp omtrent enhver demon vi måtte ønske.

Jeg trodde at jeg kanskje ikke ville se lysene lenger med de nye øynene, men de fungerer akkurat som det opprinnelige paret. Jeg ser fremdeles de mangefargede feltene, og når jeg tenker på et bestemt sted, en person eller en ting, begynner noen av lysene å blinke, og jeg kan sette dem sammen for å lage et vindu. Faktisk går det raskere nå, og jeg er sterkere på jorda enn jeg var før. Vanligvis var det et strev å åpne vinduer i min egen verden, men nå går det raskt og lett.

Men nå er det flere lys. Først trodde jeg de var innbilte flekker, at de nye øynene mine ikke fungerte ordentlig. Men snart forsto jeg at lysene faktisk eksisterte og var grunnleggende annerledes enn dem jeg kjente til fra før. De er mindre, de forandrer form, og fargene muterer. De vanlige lysene endrer aldri størrelse eller farge, men disse nye feltene øker og minker og skifter fra den ene fargen til den andre. Et firkantet, rosa lysfelt kan strekke seg ut og bli til en blå trekant, før det gradvis vrir seg til et oransje, åttekantet felt og så videre.

De flimrer også. Kantene blinker som sviktende lysstoffrør. Iblant går det bølger gjennom dem, som ringer som sprer seg utover et stille tjern.

Jeg kan ikke kontrollere de nye lysene. De overser meg når jeg prøver å ta i dem. Faktisk glir de unna når jeg nærmer meg.

Det er ikke mange av dem, toppen tjue eller tretti uansett hvor jeg befinner meg. Men de gjør meg bekymret. Det er noe urovekkende ved dem. Først trodde jeg at jeg var engstelig for dem bare fordi de var nye. Men flere uker senere, idet jeg prøvde å lokke dem nærmere og sette dem sammen, begynte de å hviske til meg.

Jeg vet at det er latterlig. Lys kan ikke hviske. Men jeg sverger at jeg hørte en stemme som ropte på meg. Til å begynne med hørtes det ut som spraking, men så ble stemmen tydelig og gjentok det samme ordet om og om igjen. Lysene har fortsatt å hviske det samme ordet siden den gangen, ømt, sleipt, forførende.

«Kom …»

